گرمۍ په هند کې تر سلو زیات کسان وژلي
د هند یو شمیر ایالتونو ښوونځي رخصت کړي او ورځې په گرمو شیبو کې یې ساختماني کارونه منع کړي دي.
هندي حکومتي مقامات وایي چې په دې هیواد کې د گرمۍ له کبله څه دپاسه سل کسان مړه شوي دي. د هیواد په جنوب کې په تیلانگانا ایالت کې ۴۵ تنه، په اندراپردیش کې ۱۷ تنه او په اودیشا کې ۴۳ تنه تلف شوي دي. د می او جون میاشتې په هند کې تر ټولو گرمې میاشتې دي، خو د دوبي په پیل کې همدا اوس ددې هیواد په یو شمیر ایالتونو کې د حرارت درجه د سانتیگراد ۴٠ درجو ته لوړه شوې ده. په هند کې سختې گرمۍ تیر کال څه دپاسه ٢٥٠٠ تنه وژلي وو. د هند د هوا پیژندنې د ادارې رئیس وای کی ریدي، د رویترز خبري اژانس ته ویلي دي چې د ۲۰۰۶ کال راهیسې د سږکال اپریل میاست په دې اداره کې تر ټولو گرمه اپریل میاشت ثبت شوی ده. ښاغلي ریدي اندیښنه څرگنده کړې ده چې د تیلانگانا په ایالت کې ښایي د مړه شمیره اوچته شي. هغه وویل چې حکومت د گرمۍ د څپو د رامنځ ته کیدو په هکله خبرداری ورکړی دی او له خلکو یې غوښتي دي چې له خپلو کورونو څخه ونه وځي. د بېړنیو اقداماتو په لړ کې په تیلانگانا او اودیشا کې ښوونځي د ټاکلي وخت څخه دوه اونۍ دمخه رخصت شوي دي او د اودیشا ایالت محلي مقاماتو ساختماني کارگرانو ته لارښوونه کړې ده چې د ورځې په گرمو شیبو کې خپل کار ودروي. د هند په گاونډ کې پاکستان چې تیر کال په څو لسیزو کې د بیسارۍ گرمۍ سره مخامخ شوی و، غواړي چې په خورا گرمو سیمو کې شاو خوا ٥٠٠ یخ پناه ځایونه او د سړو اوبو د ویشلو مرکزونه جوړ کړي. تیر کال په پاکستان کې ۱۰۰۰ تنه د روژې په میاشت کې چې د سختې گرمۍ موسم و د جل وهلو او د بدن د مایعیاتو د لاسه ورکولو له وجې مړه شوي وو.